text: El sènior femení del CF Palautordera guanya el títol de lliga i ascendeix a Preferent | La Jornada del Vallès
  Inici Futbol El sènior femení del CF Palautordera guanya el títol de lliga i...
  El sènior femení del CF Palautordera guanya el títol de lliga i ascendeix a Preferent
  Les de Carlos Segura van guanyar al Martinenc (3-1) i van assolir matemàticament la lliga i l'ascens quan queda una jornada per disputar-se. Les del Baix Montseny han completat una temporada per emmarcar, guanyant 24 dels 27 partits en joc, sent les segons màximes golejadores del grup amb 135 gols i les menys golejades amb només 8 dianes encaixades.
  El sènior femení del CF Palautordera va aconseguir ahir al vespre el títol de lliga del grup 2 de la Primera Divisió i l'ascens matemàtic a Preferent gràcies a la victòria (3-1) davant el CF Martinenc. Les vallesanes van encarrilar el triomf al primer temps amb gols d' Alba Roman (22′) i Carla Atienza (43′). A l'equador del segon temps, Meritxell Clupés va anotar la diana que assegurava la victòria i el títol de lliga per l'equip del Baix Montseny: "La clau de l'ascens sens dubte ha estat el grup, el treball en equip, el compromís, la dedicació, les ganes d'aprendre i millorar, són molt inconformistes i fins i tot volien entrenar els dies de festa. Destacaria l'increïble afany per superar-se. Són molt exigents però sobretot, una família dins i fora del camp", destaca el tècnic Carlos Segura a la Jornada del Vallès.
  Un ascens que és el premi al treball de tot l'equip i del cos tècnic, que han remat junts per assolir una fita històrica: "Vam agafar l'equip fa dues temporades i mitja en 13 posició i des del primer dia les jugadores només pensaven en millorar i en tot aquest temps no han parat de créixer. És marcaven objectius i etapes que anaven superant fins a aconseguir aquest meritori ascens i títol de lliga", assegura Segura.
  La temporada de les del Baix Montseny ha estat espectacular, assolint el liderat ben aviat, la 5a jornada i guanyant la lliga a una jornada d'acabar la competició, amb 6 punts de marge respecte el segon, la PBB La Roca. L'equip ha desplegat un joc molt vistós, amb l'essència del joc combinatiu i la possessió de pilota, i amb una idea molt ofensiva pressionant sempre a totes a camp rival.
  Un conjunt compacte, amb la majoria de jugadores que van acabar terceres l'any passat a la lliga, que ha estat el menys golejat dels dos grups de la Primera Divisió, amb només 8 dianes rebudes, i que en l'aspecte golejador també ha completat unes xifres espectaculars: 135 gols fins el moment. La màxima anotadora de l'equip ha tornat a ser Anna Subirana, amb 45 gols en 23 partits, seguida de Meritxell Clupés, amb 28 gols en 26 partits, i Carla Atienza, amb 12 gols en 24 partits.
  Amb l'ascens a la butxaca, el CF Palautordera ja pot començar a pensar en la propera temporada a Preferent en la qual, un dels artífexs de l'ascens, Carlos Segura, seguirà dirigint des de la banqueta un equip que ha aconseguit fer campió.